Ilmeisesti ryöstöä yrittäneet aiheuttivat mittavat tuhot ruokakaupalle ja sen viereiselle kampaamolle.

Järvenpään Haarajoella sijaitsevan K-marketin kauppiasta odotti sunnuntaiaamuna näky, jota kauppias tuskin päiväänsä toivoi. Kaupan oven vieressä oleva Otto-automaatti oli yritetty räjäyttää sunnuntain vastaisena yönä kello 03.00 jälkeen.

– Tuhot ovat mittavat. Kymmenien, jopa satojen tuhansien eurojen tuhot. Kattopellit ovat pullistuneet 20–30 senttiä ylöspäin, seinät ovat pullistuneet ja väliseinät rikkoutuneet. Vieressä ollut kampaamo on tuhoutunut sisältäpäin lähes kokonaan, kertoo kauppias Helge Salmenaho.

Jos et näe päivitystä, katso se tästä.

Kauppa pysyy kiinni siihen asti, kunnes se on todettu turvalliseksi avata uudestaan.

– Kattorakenteet ovat kärsineet sen verran vaurioita, että ne täytyy ensin tukea ja korjata. Lähimmät elintarvikkeet täytyy laittaa pois ja laittaa uudet tilalle. Kyllä tässä on vielä hommaa, sanoo Salmenaho.

Varkaille jäi Salmenahon mukaan vain ”hetken ilo räjäytyksestä”. Itä-Uudenmaan poliisista vahvistetaan, että pankkiautomaatista tai kaupasta ei ilmeisesti oltu saatu vietyä mitään.

– Jos tätä ketutusta ei olisi, niin ihan hyvä mieli on. Kyllä tämä tästä. En ole rasvannut vielä narua. Laitetaan paikat kuntoon ja aloitetaan uudestaan, huokaa Salmenaho.

Itä-Uudenmaan poliisi tutkii asiaa törkeän varkauden yrityksenä.

Poliisi pyytää ilmoittamaan tapahtuneeseen liittyvät vihjeet sekä havainnot alueella liikkuneista henkilöistä tai ajoneuvoista numeroon 0295436442.